Kaupunki käy rottasotaa myrkkysyöteillä yhdessä Tampereen suosituimmista puistoista, jossa havaintoja on tehty paljon – "Toissaviikolla palautteita tuli lähes päivittäin"

Tampereen kaupunki koettaa päästä eroon rotista Tampereen Sorsapuistossa. Tampereen Infran apulaistyönjohtaja Sara Luhtaniemi sanoo, että rottia on torjuttu koko kesän ajan Sorsapuistossa, mutta niistä on silti tullut heinäkuussa paljon ilmoituksia. –Esimerkiksi toissaviikolla palautteita tuli lähes päivittäin. Viime viikolla sitä taas ei tullut tänne asti ollenkaan. En tiedä, ovatko ne sitten vähentyneet. Rottia on tavattu etenkin lintuhäkkien läheisyydessä. Puiston häkeissä on kesäisin erilaisia kanoja ja fasaaneja. Todennäköisesti linnunruoka on houkutellut rotat alueelle. Rotista koetetaan päästä eroon myrkkysyöteillä. Mustan kenkälaatikon muotoisia syöttejä on piilotettu puistokävijöiltä suoja-aidan taakse niin, että niihin ei esimerkiksi lapsi pääse helposti käsiksi. –Syöttejä on aitauksen sisässä, häkkien takana, sanoo Luhtaniemi. Asiasta on varoiteltu näkyvillä lapuilla kanahäkkien luona. Esimerkiksi lapsia tai lemmikkejä ei pidä päästää kulkemaan lintuhäkkien tai suoja-aidan toiselle puolelle. Luhtaniemi sanoo, että puistoa voi käyttää aivan normaalisti kuten ennenkin, eivätkä rottien poistotoimenpiteet vaikuta esimerkiksi lemmikkien ulkoiluttamiseen muulla puistoalueella. Rotta viihtyy ihmisasutuksen lähellä Luhtaniemi sanoo, että tänä kesänä Tampereen muissa puistoissa ei ole havaittu rottaongelmia, eikä kaupungilla ole muissa puistoissa torjuntaa meneillään. Rentokilin tekninen päällikkö Jouni Siltala sanoo, että Sorsapuistossa lintuhäkit houkuttelevat rottia, koska rotat saavat niistä ruokaa. Rottaa pidetään tuhoeläimenä, sillä se sotkee ja saastuttaa elintarvikkeita ja tiloja virtsallaan ja ulosteellaan. Rotta voi myös levittää erilaisia ihmisille vaarallisia tauteja turkissaan, suolistossaan tai jaloissaan, sillä sen vastustuskyky on parempi kuin ihmisen. Puistossa ja etenkin kanahäkkien luona liikkuu runsaasti lapsiperheitä ihmettelemässä lintuja. –Luonnossa kaikki on sopivassa tasapainossa, mutta ihmisten keskelle rotta ei kuulu, Siltala sanoo. Siltala sanoo, että rottakanta on tärkeä saada vähenemään, jotta rotat eivät lisäänny uudestaan ja leviä myös muille alueille. Rotat lisääntyvät nopeasti, sillä rotta voi sada yhdessä poikueessa jopa 15 poikasta. Poikaset taas tulevat sukukypsiksi nopeasti. –Kanta pitää saada poistettua, ettei tilanne pullahda taas samanlaiseksi puolessa vuodessa, hän sanoo. Siltala sanoo, että myrkkysyöttilaatikko on lukittu alueelle. Se ei ole ihmiselle vaarallinen, sillä ihminen ei pääse myrkkyyn käsiksi ilman laatikon hajottamista. Siltikään laatikkoon ei pidä koskea, sillä rotat ovat saattaneet liikkua niissä. Siltala sanoo, että jos esimerkiksi lemmikkikoira heiluttelee kuollutta rottaa hampaissaan tai kissa syö myrkytetyn rotan, ei myrkyllä pitäisi olla lemmikille enää suurta vahinkoa. Rottiin verrattuna monen muun nisäkkään olisi syötävä myrkkyä todella paljon, että se vaikuttaisi. Silti asiaan pitää suhtautua vakavasti. Myrkky vaikuttaa hitaasti rotan elimistössä ja rotta kuolee myöhemmin yleensä pesäänsä. Rotta viihtyy ihmisen lähellä, sillä rotat hyödyntävät ravinnokseen ihmisten jätteitä ja ruuantähteitä. Siksi biojäteastian kuntoa kannattaa seurata. Kotipiha kannattaa pitää siistinä, jos ei halua rottia. Kolot kannattaa tukkia ja viemäriin pääsy estää mahdollisuuksien mukaan. Lintujen ruokkiminen kannattaa jättää väliin, jos ei halua rottia. Lintujen ruokinta-astia pitää vähintäänkin nostaa ilmaan niin, että rotat eivät pääse kiipeämään siihen. Tippunut ruoka kannattaa siivota.